ครัวเรือนคลายกังวลค่าครองชีพ
กสิกรฯ ชี้ครัวเรือนคลายกังวลปัญหาค่าครองชีพระยะข้างหน้า แต่เศรษฐกิจไทยยังเสี่ยง
9 ต.ค. 2558

กสิกรฯ ชี้ครัวเรือนคลายกังวลปัญหาค่าครองชีพระยะข้างหน้า แต่เศรษฐกิจไทยยังเสี่ยง
บริษัท ศูนย์วิจัยกสิกรไทย เปิดเผยดัชนีภาวะเศรษฐกิจของครัวเรือน (KR-ECI) ในเดือน ก.ย. 2558 ว่าอยู่ที่ระดับ 43.3 ลดลงเล็กน้อยจาก 43.5 ในเดือนก่อนหน้า สะท้อนว่าภาวะเศรษฐกิจโดยรวมที่ฟื้นตัวอย่างช้าๆ ยังคงเป็นปัจจัยกดดันประเด็นค่าครองชีพ โดยเฉพาะรายได้และภาระหนี้สินและค่าใช้จ่ายในส่วนอื่นๆ ทำให้ความต่อเนื่องของการดำเนินการเพื่อบรรเทาปัญหาด้านกำลังซื้อและค่าครองชีพของครัวเรือนยังคงสำคัญต่อการพลิกฟื้นความเชื่อมั่นภาคครัวเรือนในช่วงหลายเดือนข้างหน้า 
อย่างไรก็ตาม ดัชนีสะท้อนการคาดการณ์ 3 เดือนข้างหน้า ในเดือน ก.ย. 2558 ยังเพิ่มขึ้นต่อเนื่องเป็นเดือนที่ 2 และแตะระดับสูงสุดในรอบ 6 เดือน ที่ 46.5 จากระดับ 46.0 ในเดือน ส.ค. โดยปรับดีขึ้นในทุกหมวดดัชนีองค์ประกอบ เนื่องจากมีครัวเรือนบางส่วนเริ่มมองสถานการณ์การครองชีพในช่วงหลายเดือนข้างหน้าเป็นภาพในด้านลบน้อยลง สอดคล้องกับการที่รัฐบาลเร่งผลักดันมาตรการเยียวยาปัญหาของประชาชนผู้มีรายได้น้อย ดูแลค่าครองชีพ/ราคาสินค้า 
ศูนย์วิจัยกสิกรไทย เห็นว่า การที่ดัชนีสะท้อนการคาดการณ์ 3 เดือนข้างหน้าปรับตัวดีขึ้น เนื่องจากบางครัวเรือนเริ่มเห็นว่าสถานการณ์การครองชีพในหลายเดือนข้างหน้าเป็นภาพด้านลบน้อยลง สอดคล้องกับการที่รัฐบาลเร่งผลักดันมาตรการเยียวยาปัญหาของประชาชนผู้มีรายได้น้อย การดูแลค่าครองชีพหรือราคาสินค้า ซึ่งอาจสะท้อนว่าครัวเรือนในหลายๆ ส่วนเริ่มคลายความกังวลต่อประเด็นค่าครองชีพ หลังจากทีมเศรษฐกิจของรัฐบาลเร่งสานต่อภารกิจพลิกฟื้นเศรษฐกิจ เยียวยาแก้ไขปัญหาด้านกำลังซื้อของภาคครัวเรือน ดูแลค่าครองชีพของประชาชน รวมถึงมาตรการล่าสุดที่มีการวางแนวทางในการช่วยเหลือเกษตรกรที่ได้รับผลกระทบจากปัญหาภัยแล้ง
อย่างไรก็ตาม คงต้องยอมรับว่า การฟื้นตัวของความเชื่อมั่นในระดับครัวเรือนและสถานการณ์การบริโภคภาคเอกชนอาจจะยังไม่ใช่ลักษณะ V-shape เพราะยังคงมีหลายปัจจัยเสี่ยงที่รอทดสอบเศรษฐกิจไทย ซึ่งจะทำให้ความต่อเนื่องในการเดินหน้ามาตรการของภาครัฐและการเร่งระบวนการใช้จ่ายเม็ดเงินเข้าสู่ระบบเศรษฐกิจ เพื่อลดทอนหรือหักผลกระทบจากปัจจัยลบอื่นๆ อาทิ ภัยแล้ง และความเสี่ยงของเศรษฐกิจโลกยังคงเป็นส่วนสำคัญในการประคองเส้นทางการฟื้นตัวของเศรษฐกิจและพลิกฟื้นความเชื่อมั่นในหลายๆ ภาคส่วนให้กลับมาเป็นปกติ